In nomine sancte et individue trinitatis, ego Rainaldus comes, cogitans de remedio anime mee, vel parentum meorum tam defunctorum quam vivorum, maximeque filii mei, Othonis, destinavi aliquam portiunculam de rebus jure hereditario michi a predecessoribus meis relictis, dare ad locum beati archangeli Michaelis, ubi supradictus filius meus Otho requiescere videtur; eo tenore ut monachi ejusdem monasterii omni anno anniversarium diem jam dicti filii mei cum omni honore, tam signa sonando quam cetera officia mortuis impendendo, persolvere non negligant; simulque omni tempore, tam pro me quam pro uxore mea Herviz, seu filio nostro Arduyno, ac filia Ermengarda psalmum unum in ecclesia decantent. Igitur, una cum consensu supradicte uxoris mee ac filii vel filiæ, quidquid in Pimella villa habere videor, cum omni integritate absque ulla diminutione vel detractione, servos et ancillas, terras cultas et incultas, silvas, prata, aquas, aquarumque decursus, exquisita et inquirenda ad jam nominatum locum trado, dono ac de meo jure in ejus dominationem transfundo; ita ut ab hac die liberam habeant monachi supra dicti loci potestatem et facultatem quidquid ex inde facere voluerint vendendi, donandi, mutandi. Similiter quidquid in villa Curceyeo possideo, legali donatione, ad supra dictum locum trado, ea ratione ut post discessum Gosmari, cujusdem fidelis nostri, absque ulla contradictione, cum omni integritate, prefati monachi recipiant, ac jure hereditario in perpetuum possideant. Dono etiam ad jam denominatum locum, in villa Monasteriolo, mansum unum, cum omnibus appendiciis suis, et capellam que in ea sita est, sed vetustate dirutam; eo tenore ut jam dicti monachi eam reedificare studeant, et in perpetuum absque ulla calumpnia possideant. Trado etiam in eadem villa servum unum nomine Ingelbertum, cum uxore et liberis suis. Hec omnia, sicut jam dictum est, ea ratione ad supra dictum locum, absque ullius contradictione dono, ut pro me et pro uxore mea et liberis nostris, omni tempore Deum deprecentur, et post obitum nostrum, pro animabus nostris intercessores existant. Si quis autem heredum meorum vel quorumcumque hominum hanc donationem calumpniare ausus fuerit, non solum quod cupit non obtineat, sed insuper viginti libras auri supradicto loco componat, et eternam maledictionem (nisi resipuerit et satisfecerit) incurrat. Et ut hec nostra traditio stabilis et inconvulsa permaneat, manu propria subter firmavi, testibusque corroborandam tradidi. Signum RAINALDI, comitis, qui hanc donationem firmavit, ARDUINI, qui firmavit et firmare rogavit, ERVIZ, matris ejus, ERMENGARDÆ, sororis ejus, ERVEI, WIDONIS, HUGONIS, BARNUYNIS, WYDONIS, EMELINI, ITERII, WIDRICI, ROTBERTI, clerici, HUGONIS, RODULFI, ATTONIS, RAYNALDI, ROTBERTI pueri, WIDONIS pueri, RAYNARDI pueri, RICHARDI, OTMUNDI, ATTONI, JOFFREDI, OTMUNDI, AYMONIS, MILLONIS clerici, RAYNALDI comitis WILLELMI, comitis, filii ejus. Actum Tornodori castri, publice, mense julio, anno V regni regis Henrici incipiente.